CELEX: 32014R0366
Language: el
Date: 2014-04-07 00:00:00
Title: Εκτελεστικός κανονισμός (ΕΕ) αριθ. 366/2014 της Επιτροπής, της 7ης Απριλίου 2014 , περί τροποποίησης του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

11.4.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 108/11
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 366/2014 ΤΗΣ ΕΠΙΤΡΟΠΉΣ
   της 7ης Απριλίου 2014
   περί τροποποίησης του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΟΚ) αριθ. 2658/87 θεσπίστηκε ονοματολογία εμπορευμάτων, εφεξής καλούμενη «συνδυασμένη ονοματολογία» ή «ΣΟ», η οποία παρατίθεται στο παράρτημα I του εν λόγω κανονισμού.
            
         
               (2)
            
            
               Για λόγους ασφάλειας δικαίου, είναι αναγκαίο να αποσαφηνιστεί το πεδίο εφαρμογής της διάκρισης 1302 20, του κεφαλαίου 17 και της κλάσης 2101 του δεύτερου μέρους της συνδυασμένης ονοματολογίας όσον αφορά τα μείγματα ζάχαρης του κεφαλαίου 17 με μικρές ποσότητες άλλων ουσιών.
            
         
               (3)
            
            
               Δεδομένου ότι οι πηκτικές ύλες της διάκρισης 1302 20 μπορούν να τυποποιούνται με την προσθήκη ζάχαρης ώστε να εξασφαλίζεται σταθερή δραστηριότητα στη χρήση τους, είναι αναγκαίο να καθοριστεί η μέγιστη ποσότητα ζάχαρης που μπορεί να προστεθεί εάν το προϊόν πρέπει να διατηρήσει τον χαρακτήρα του ως πηκτικής ουσίας. Μείγμα αποτελούμενο από 90 % ζάχαρη και 10 % πηκτικές ουσίες δεν έχει τον χαρακτήρα της ζάχαρης και θα πρέπει να κατατάσσεται στο κεφάλαιο 13. Ωστόσο, τα προϊόντα που περιέχουν περισσότερο από 90 % ζάχαρη έχουν τον χαρακτήρα της ζάχαρης και θα πρέπει συνεπώς να κατατάσσονται στο κεφάλαιο 17. Κατά συνέπεια, απαιτείται νέα συμπληρωματική σημείωση στο κεφάλαιο 13 προκειμένου να ληφθεί υπόψη το γεγονός αυτό.
            
         
               (4)
            
            
               Είναι επίσης αναγκαίο να συμπεριληφθεί αντίστοιχη νέα συμπληρωματική σημείωση στο κεφάλαιο 17 με σκοπό να εξασφαλιστεί ότι τα μείγματα ζάχαρης με μικρές ποσότητες άλλων ουσιών εξακολουθούν να κατατάσσονται στο εν λόγω κεφάλαιο, στον βαθμό που το μείγμα έχει διατηρήσει τον χαρακτήρα της ζάχαρης.
            
         
               (5)
            
            
               Όσον αφορά τα παρασκευάσματα με βάση τον καφέ, το τσάι ή το ματέ ή τα εκχυλίσματα, αποστάγματα και συμπυκνώματα αυτών με υψηλή περιεκτικότητα σε ζάχαρη, το Δικαστήριο της Ευρωπαϊκής Ένωσης έκρινε ότι ο κανονισμός (ΕΚ) αριθ. 306/2001 της Επιτροπής (2) για την κατάταξη δύο προϊόντων αποτελούμενων κυρίως από 90,1 % ζάχαρη και 2,5 % εκχύλισμα τσαγιού και 58,1 % ζάχαρη (94 % επί ξηρού) και 2,2 % τσάι, αντίστοιχα, στον κωδικό ΣΟ 2101 20 92, εφαρμόζεται κατ' αναλογία επί δύο μειγμάτων προοριζόμενων για την παρασκευή ποτών με βάση το τσάι, τα οποία αποτελούνται αμφότερα κατά 64 % από κρυσταλλική ζάχαρη (περίπου 97 % επί ξηρού) και 1,9 % εκχύλισμα τσαγιού και νερό (3).
            
         
               (6)
            
            
               Ωστόσο, σε παρασκευάσματα με βάση τον καφέ, το τσάι ή το ματέ ή τα εκχυλίσματα, αποστάγματα και συμπυκνώματα αυτών, με περιεκτικότητα σε ζάχαρη 97 % ή περισσότερο κατά βάρος, επί ξηρού, ο χαρακτήρας του προϊόντος δεν καθορίζεται πλέον από τον καφέ, το τσάι ή το ματέ ή τα εκχυλίσματα, αποστάγματα και συμπυκνώματα αυτών. Τα παρασκευάσματα αυτά θα πρέπει να αποκλείονται από την κατάταξη στην κλάση 2101. Θα πρέπει συνεπώς να προστεθεί νέα συμπληρωματική σημείωση στο κεφάλαιο 21 για να διευκρινισθεί η κατάταξη των εν λόγω προϊόντων.
            
         
               (7)
            
            
               Προκειμένου να εξασφαλιστεί η ομοιόμορφη ερμηνεία της συνδυασμένης ονοματολογίας σε ολόκληρη την Ένωση όσον αφορά τα μείγματα ζάχαρης με μικρές ποσότητες άλλων ουσιών, θα πρέπει να προστεθούν νέες συμπληρωματικές σημειώσεις στα κεφάλαια 13, 17 και 21.
            
         
               (8)
            
            
               Επομένως, θα πρέπει να τροποποιηθεί αναλόγως το παράρτημα I του κανονισμού (ΕΟΚ) αριθ. 2658/87.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το δεύτερο μέρος της συνδυασμένης ονοματολογίας, που περιέχεται στο παράρτημα I του κανονισμού (ΕΟΚ) αριθ. 2658/87, τροποποιείται ως εξής:
   
               1)
            
            
               στο κεφάλαιο 13, προστίθεται η ακόλουθη συμπληρωματική σημείωση 1:
               
                           «1.
                        
                        
                           Τα μείγματα πηκτικών υλών και ζάχαρης, περιεκτικότητας σε ζάχαρη που υπερβαίνει το 90 % κατά βάρος, επί ξηρού, αποκλείονται από την κατάταξη στη διάκριση 1302 20 και πρέπει κατά κανόνα να κατατάσσονται στο κεφάλαιο 17, δεδομένου ότι ο χαρακτήρας του προϊόντος θεωρείται ότι καθορίζεται από τη ζάχαρη.»·
                        
                     
         
               2)
            
            
               στο κεφάλαιο 17, προστίθεται η ακόλουθη συμπληρωματική σημείωση 8:
               
                           «8.
                        
                        
                           Σε όλη τη συνδυασμένη ονοματολογία, τα μείγματα ζάχαρης με μικρές ποσότητες άλλων ουσιών κατατάσσονται στο κεφάλαιο 17, εκτός εάν έχουν τον χαρακτήρα παρασκευάσματος που κατατάσσεται αλλού»·
                        
                     
         
               3)
            
            
               στο κεφάλαιο 21, προστίθεται η ακόλουθη συμπληρωματική σημείωση 6:
               
                           «6.
                        
                        
                           Παρασκευάσματα με βάση τον καφέ, το τσάι ή το ματέ ή τα εκχυλίσματα, αποστάγματα και συμπυκνώματα αυτών με περιεκτικότητα σε ζάχαρη 97 % ή περισσότερο κατά βάρος, επί ξηρού, αποκλείονται από την κατάταξη στην κλάση 2101 και πρέπει κατά κανόνα να κατατάσσονται στο κεφάλαιο 17. Ο χαρακτήρας των εν λόγω προϊόντων δεν θεωρείται πλέον ότι καθορίζεται από τον καφέ, το τσάι ή το ματέ ή τα εκχυλίσματα, αποστάγματα και συμπυκνώματα αυτών.».
                        
                     
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Απριλίου 2014.
      
         
            Για την Επιτροπή,
         
         
            εξ ονόματος του Προέδρου,
         
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  Κανονισμός (ΕΚ) αριθ. 306/2001 της Επιτροπής, της 12ης Φεβρουαρίου 2001, για την κατάταξη εμπορευμάτων στη συνδυασμένη ονοματολογία (ΕΕ L 44 της 15.2.2001, σ. 25).
   
      (3)  Απόφαση της 4ης Μαρτίου 2004 στην υπόθεση C-130/02, Krings (Συλλογή 2004, σ. I-2121).